**PACTUL DE OPȚIUNE PRIVIND CONTRACTUL DE VÂNZARE**

**Pactul de opţiune**

**Art. 1.278. -**

**(1)** Atunci când părţile convin ca una dintre ele să rămână legată de propria declaraţie de voinţă, iar cealaltă să o poată accepta sau refuza, acea declaraţie se consideră o ofertă irevocabilă şi produce efectele prevăzute la [art. 1.191](https://lege5.ro/App/Document/gi2tsmbqhe/codul-civil-din-2009?pid=56651518&d=2024-01-05#p-56651518).

**(2)** Dacă părţile nu au convenit un termen pentru acceptare, acesta poate fi stabilit de instanţă prin ordonanţă preşedinţială, cu citarea părţilor.

**(3)** Pactul de opţiune trebuie să conţină toate elementele contractului pe care părţile urmăresc să îl încheie, astfel încât acesta să se poată încheia prin simpla acceptare a beneficiarului opţiunii.

**(4)** Contractul se încheie prin exercitarea opţiunii în sensul acceptării de către beneficiar a declaraţiei de voinţă a celeilalte părţi, în condiţiile convenite prin pact.

**(5)** Atât pactul de opţiune, cât şi declaraţia de acceptare trebuie încheiate în forma prevăzută de lege pentru contractul pe care părţile urmăresc să îl încheie.

### **§4. Pactul de opţiune privind contractul de vânzare şi promisiunea de vânzare**

Pactul de opţiune privind contractul de vânzare

#### Art. 1.668. -

**(1)** În cazul pactului de opţiune privind un contract de vânzare asupra unui bun individual determinat, între data încheierii pactului şi data exercitării opţiunii sau, după caz, aceea a expirării termenului de opţiune nu se poate dispune de bunul care constituie obiectul pactului.

**(2)** Atunci când pactul are ca obiect drepturi tabulare, dreptul de opţiune se notează în cartea funciară.

**(3)** Dreptul de opţiune se radiază din oficiu dacă până la expirarea termenului de opţiune nu s-a înscris o declaraţie de exercitare a opţiunii, însoţită de dovada comunicării sale către cealaltă parte.